ddrg/super_eurlex huggingface dataset:
B4-0945/98

Ψήφισμα σχετικά με την απελευθέρωση της Leyla Zana

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τις παραβιάσεις των ανθρωπίνων δικαιωμάτων στην Τουρκία και το κουρδικό ζήτημα,

A. λαμβάνοντας υπόψη ότι η Leyla Zana, κάτοχος του βραβείου Ζαχάρωφ του Ευρωπαϊκού Κοινοβουλίου, δεν έχει ακόμη απελευθερωθεί,

B. λαμβάνοντας υπόψη ότι το Δικαστήριο Κρατικής Ασφάλειας της Άγκυρας της επέβαλε νέα ποινή διετούς φυλάκισης για ένα άρθρο σχετικά με την παραδοσιακή κουρδική πρωτοχρονιά, που δημοσιεύθηκε στο περιοδικό της HADEP,

Γ. λαμβάνοντας υπόψη ότι στην εν λόγω δίκη, καταδικάστηκαν σε ποινές φυλάκισης από 1 έως 2 έτη, άλλοι 6 Κούρδοι κατηγορούμενοι, μεταξύ των οποίων και ο αντιπρόεδρος του HADEP κ. Gόven Φzata,

Δ. λαμβάνοντας υπόψη ότι ένας άλλος Κούρδος τέως βουλευτής ο κ. Hatip Dicle καταδικάστηκε σε ένα χρόνο και 11 μήνες φυλακή και του επεβλήθη πρόστιμο για άρθρο που δημοσιεύθηκε στην εφημερίδα «άjkede Gόndem»,

E. λαμβάνοντας υπόψη ότι 5 ηγετικά στελέχη της HADEP, μεταξύ των οποίων και ο Πρόεδρός της Murat Bozlak, που κρατούντο προσωρινά επί 7 μήνες, απελευθερώθησαν υπό όρους υποχρεούμενοι να παρουσιάζονται στις αρχές, αντιμετωπίζοντας ποινές φυλάκισης μέχρι 22 έτη,

ΣT. λαμβάνοντας υπόψη ότι η Επιτροπή παραδέχθηκε στην έκθεσή της σχετικά με την εφαρμογή της Τελωνειακής Ένωσης μεταξύ ΕΕ και Τουρκίας ότι «ουδεμία σημαντική πρόοδος επετεύχθη στην Τουρκία όσον αφορά τα ανθρώπινα δικαιώματα και τη δημοκρατική μεταρρύθμιση»,

Ζ. λαμβάνοντας υπόψη ότι η Τουρκία εξακολουθεί να μην σέβεται τα κριτήρια που ορίστηκαν στην Κοπεγχάγη, ιδίως όσον αφορά τη δημοκρατία και τα ανθρώπινα δικαιώματα,

1. καταδικάζει τις επανειλημμένες παραβιάσεις των ανθρωπίνων δικαιωμάτων στην Τουρκία που αφορούν κυρίως εκπροσώπους του κουρδικού λαού[semigr ]

2. είναι ιδιαίτερα συγκλονισμένο από τη νέα καταδίκη της Leyla Zana σε 2 χρόνια φυλάκιση και επαναλαμβάνει με εμμονή το αίτημά του για απελευθέρωση της Leyla Zana και όλων των πολιτικών κρατουμένων[semigr ]

3. εκφράζει την έντονη ανησυχία του όσον αφορά την υποβάθμιση της πολιτικής και θεσμικής κατάστασης στην Τουρκία και επισημαίνει την έλλειψη βελτίωσης στον τομέα της προστασίας των ανθρωπίνων δικαιωμάτων και της προαγωγής του κράτους δικαίου[semigr ]

4. επιβεβαιώνει την πεποίθησή του ότι δεν υπάρχει στρατιωτική λύση στο κουρδικό ζήτημα και καλεί τις τουρκικές αρχές να ξεκινήσουν άμεσες διαπραγματεύσεις με τις αντιπροσωπευτικές οργανώσεις του κουρδικού λαού, προκειμένου να εξευρεθεί πολιτική και ειρηνική λύση που θα δώσει τη δυνατότητα να αναγνωρισθούν τα οικονομικά, κοινωνικά, πολιτικά και πολιτιστικά δικαιώματα[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών, καθώς και στην κυβέρνηση και την Εθνοσυνέλευση της Τουρκίας.
B4-1117, 1124 και 1148/98

Ψήφισμα σχετικά με την περίπτωση των κ.κ. Osmani, Demiri, Bexheti και Dauti στην ΠΓΔΜ

Το Ευρωπαϊκό Κοινοβούλιο,

Α. έχοντας υπόψη την καταδίκη, στις 5 Φεβρουαρίου 1998, του κ. Rufi Osmani, δημάρχου της πόλης του Gostivar, και του Refik Dauti σε επτά και δύο έτη φυλάκισης αντίστοιχα, καθώς και την καταδίκη, στις 5 Μαΐου 1998, του κ. Alajdin Demiri, δημάρχου της πόλης του Tetovo και του Vehbi Bexheti σε διετή φυλάκιση μετά από τις διαδηλώσεις που πραγματοποιήθηκαν στις πόλεις αυτές,

Β. έχοντας επίσης υπόψη τη δήλωση που πραγματοποίησε στις 4 Ιουνίου 1998 η αντιπροσωπεία του για τις σχέσεις με τις χώρες της Νοτιοανατολικής Ευρώπης,

Γ. έχοντας υπόψη τη δημιουργία νέας κυβερνητικής πλειοψηφίας στην ΠΓΔΜ,

Δ. εκτιμώντας θετικά τον πολλαπλασιασμό των δηλώσεων εξεχουσών πολιτικών προσωπικοτήτων της ΠΓΔΜ όσον αφορά την ανάγκη επίλυσης του θέματος των κ.κ.Rufi Osmani, Refik Dauti, Alajdin Demiri και Vehbi Bexheti,

Ε. έχοντας υπόψη τις πολυάριθμες εκκλήσεις της διεθνούς κοινότητας για την απελευθέρωση των κ.κ. Rufi Osmani, Refik Dauti, Alajdin Demiri καιVehbi Bexheti,

Το Ευρωπαϊκό Κοινοβούλιο,

1. καλεί τις ανώτατες αρχές της ΠΓΔΜ να δεχθούν ευνοϊκά τα ανωτέρω αιτήματα για την απελευθέρωση των κ.κ. Rufi Osmani, Refik Dauti, Alajdin Demiri καιVehbi Bexheti, τόσο της διεθνούς κοινότητας όσο και της κοινωνίας της ΠΓΔΜ, εγκρίνοντας αμνηστία υπέρ αυτών ή οποιοδήποτε άλλο μέτρο θα τους επέτρεπε να ανακτήσουν την ελευθερία τους[semigr ]

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τον Πρόεδρο, την κυβέρνηση και στο Κοινοβούλιο της ΠΓΔΜ.
B4-1125, 1134, 1145 και 1156/98

Ψήφισμα σχετικά με τα ανθρώπινα δικαιώματα στο Ιράν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τα ανθρώπινα δικαιώματα στο Ιράν,

Α. δεδομένου ότι παρατηρείται στο Ιράν εντεταμένο κύμα διώξεων και καταπίεσης κατά διαφωνούντων διανοουμένων, και ιδιαίτερα συγγραφέων και δημοσιογράφων,

Β. ανησυχώντας έντονα για:

- την εξαφάνιση τον Αύγουστο 1998 του Pirouz Davani, αρχισυντάκτη της εφημερίδας Pirouz[semigr ]

- τη δολοφονία στις 22 Νοεμβρίου 1998 του Darioush Forouhar και της συζύγου του Parvaneh, εμβληματικών προσωπικοτήτων της πολιτικής αντιπολίτευσης[semigr ]

- το μη διαλευκανθέντα θάνατο του Majid Charif, στις 25 Νοεμβρίου 1998, εκδότη του μηνιαίου περιοδικού Iran Farda[semigr ]

- τη δολοφονία του Mohamad Mokhtari, συγγραφέα και ιδρυτή της Ένωσης Ιρανών Συγγραφέων[semigr ]

- τη δολοφονία του Mohamed Jafar Pouyandeh, συγγραφέα και μεταφραστή,

Γ. δεδομένου ότι η θέση των γυναικών στο Ιράν γίνεται όλο και δυσκολότερη, ιδίως μετά την επιβολή νόμων που περιορίζουν την ελευθερία των γυναικών, π.χ. εξαναγκάζοντάς τις να προσφεύγουν για θεραπεία μόνο σε γυναίκες ιατρούς και ειδικούς,

Δ. δεδομένου ότι συνεχίζεται αμείωτη η δίωξη των Bahai,

1. καταδικάζει τη χρήση βίας με απαγωγές και δολοφονίες προκειμένου να ασκηθεί πίεση επί των διανοουμένων και διαφωνούντων και να εξαναγκαστούν σε σιωπή δια του τρόμου[semigr ]

2. καλεί τον Πρόεδρο και τις αρχές του Ιράν να κάνουν ό,τι μπορούν για να δικαστούν οι υπεύθυνοι για αυτά τα εγκλήματα και τις εξαφανίσεις, και να λάβουν τα απαραίτητα μέτρα για να εξασφαλιστεί η ασφάλεια όλων των πολιτών του Ιράν[semigr ]

3. λαμβάνει γνώση της ομιλίας που εκφώνησε ο Πρόεδρος Khatami υπέρ της ελευθερίας των μέσων ενημέρωσης, και καλεί την Ιρανική Κυβέρνηση να μεταρρυθμίσει την κρατική πολιτική όσον αφορά τους υφιστάμενους περιορισμούς της ελευθερίας γνώμης[semigr ]

4. καλεί τις ιρανικές αρχές να λάβουν όλα τα μέτρα που είναι απαραίτητα για να εξασφαλισθεί η ισότητα όσον αφορά την ιατρική περίθαλψη των γυναικών[semigr ]

5. ζητεί να επιτραπεί στις οργανώσεις ανθρωπίνων δικαιωμάτων και σε μια ανεξάρτητη αντιπροσωπεία η απρόσκοπτη πρόσβαση στο Ιράν, προκειμένου να παρακολουθήσουν την κατάσταση των ανθρωπίνων δικαιωμάτων[semigr ]

6. καλεί την Επιτροπή και το Συμβούλιο να χρησιμοποιήσουν τις σχέσεις που διατηρούν με τις αρχές του Ιράν:

- για να καταστήσουν σαφή την εκ μέρους της Ευρωπαϊκής Ένωσης καταδίκη του πρόσφατου κύματος διώξεων κατά των διαφωνούντων[semigr ]

- για να τις παροτρύνουν να σεβαστούν τις Διεθνείς Συνθήκες κατά των διακρίσεων εις βάρος των γυναικών[semigr ]

7. καλεί το Συμβούλιο να εξετάσει τις πρόσφατες εξελίξεις στο Ιράν, ιδίως το καθεστώς των αιτούντων άσυλο που κατάγονται από τη χώρα αυτή, δίνοντας ιδιαίτερη προσοχή για την κατάσταση των γυναικών[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών καθώς και τον Πρόεδρο, την κυβέρνηση και το κοινοβούλιο του Ιράν.
B4-1078, 1109, 1137, 1141 και 1155/98

Ψήφισμα σχετικά με τα παιδιά στρατιώτες

Το Ευρωπαϊκό Κοινοβούλιο,

- έχοντας υπόψη τη Σύμβαση του ΟΗΕ του 1989 σχετικά με τα Δικαιώματα του Παιδιού,

- έχοντας υπόψη την έκθεση της κ. Graηa Machel, εξ ονόματος του ΟΗΕ το 1996, και τον ορισμό του κ. Olara Otunnu ως Ειδικού Εκπροσώπου του ΟΗΕ σχετικά με τις επιπτώσεις των ενόπλων διενέξεων στα παιδιά,

A. λαμβάνοντας υπόψη ότι περισσότερα από 300.000 παιδιά κάτω των 18 ετών λαμβάνουν επί του παρόντος μέρος σε εχθροπραξίες ανά τον κόσμο και ότι πολύ περισσότερα παιδιά στρατολογούνται προς το σκοπό αυτό,

Β. λαμβάνοντας υπόψη ότι τα παιδιά υποφέρουν δυσανάλογα από τις γενικές κακουχίες της στρατιωτικής ζωής, τόσο σωματικά όσο και ψυχικά,

Γ. λαμβάνοντας υπόψη ότι από το 1993 μια ομάδα εργασίας του ΟΗΕ μελετά ένα προαιρετικό πρωτόκολλο στη Σύμβαση του ΟΗΕ για τα Δικαιώματα του Παιδιού, σύμφωνα με το οποίο η ηλικία των 18 ετών καθορίζεται ως η ελάχιστη ηλικία για την στρατολόγηση στις ένοπλες δυνάμεις,

Δ. χαιρετίζοντας τη δημιουργία ενός «διεθνούς συνασπισμού» με σκοπό να τερματισθεί η χρησιμοποίηση παιδιών στρατιωτών στον κόσμο,

E. λαμβάνοντας υπόψη ότι, έως τώρα τέσσερα κράτη μέλη της ΕΕ έχουν καθορίσει ως ελάχιστη ηλικία στρατολόγησης τα 18: Βέλγιο, Δανία, Ισπανία και Σουηδία,

ΣΤ. λαμβάνοντας υπόψη ότι τον Ιούλιο 1998 το Καθεστώς της Ρώμης ενός Διεθνούς Ποινικού Δικαστηρίου θεσμοθέτησε για πρώτη φορά ότι η στρατολόγηση και η χρησιμοποίηση παιδιών στρατιωτών κάτω των 15 ετών συνιστά έγκλημα πολέμου,

Ζ. χαιρετίζοντας τη νέα πολιτική του ΟΗΕ σε ό,τι αφορά τις κατώτατες ηλικίες συμμετοχής σε επιχειρήσεις του ΟΗΕ, στρατιωτών, στρατιωτικών παρατηρητών και μη στρατιωτικής αστυνομίας,

1. απορρίπτει τη χρησιμοποίηση παιδιών στρατιωτών σε εχθροπραξίες, είτε από τακτικές κυβερνητικές δυνάμεις είτε από εξοπλισμένες ομάδες της αντιπολίτευσης[semigr ]

2. θεωρεί επείγουσα ανάγκη να εγκριθεί συμπληρωματικό πρωτόκολλο στη Διεθνή Σύμβαση για τα Δικαιώματα του Παιδιού το οποίο θα απαγορεύει τη στρατολόγηση και τη συμμετοχή παιδιών κάτω των 18 ετών σε ένοπλες διενέξεις και καλεί την Ευρωπαϊκή Ένωση να υποστηρίξει διεθνείς πρωτοβουλίες γι' αυτό το σκοπό και τα κράτη μέλη να εγκρίνουν παρόμοια νομοθεσία στις χώρες τους[semigr ]

3. καλεί την ομάδα εργασίας του ΟΗΕ να ολοκληρώσει επειγόντως την εκπόνηση ενός προαιρετικού πρωτοκόλλου στη Σύμβαση του ΟΗΕ για τα Δικαιώματα του Παιδιού και καλεί το Συμβούλιο να υιοθετήσει μια Κοινή Δράση προκειμένου να ενθαρρύνει την έγκριση αυτού του προαιρετικού πρωτοκόλλου και να καταστήσει τον αγώνα κατά της χρησιμοποίησης παιδιών στρατιωτών τμήμα της πολιτικής της Ένωσης[semigr ]

4. καλεί την Επιτροπή να κινητοποιήσει πόρους για την αποστράτευση και την επανένταξη στην κοινωνία παιδιών που έχουν συμμετάσχει σε ένοπλες διενέξεις[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών, τον Ειδικό Εκπρόσωπο του ΟΗΕ σχετικά με τις επιπτώσεις των ενόπλων διενέξεων στα παιδιά, καθώς και την Επιτροπή του ΟΗΕ για τα Ανθρώπινα Δικαιώματα.
B4-0975/98

Ψήφισμα σχετικά με τη σύλληψη του στρατηγού Πινοσέτ στο Λονδίνο

Το Ευρωπαϊκό Κοινοβούλιο,

- έχοντας υπόψη τα παρελθόντα ψηφίσματά του υπέρ της δημοκρατίας και των ανθρωπίνων δικαιωμάτων στη Χιλή τα οποία ενέκρινε κατά τη διάρκεια της δικτατορίας του στρατηγού Πινοσέτ,

- έχοντας υπόψη τα ψηφίσματά του της 18ης Νοεμβρίου 1993, σχετικά με τη δίκη για τη δολοφονία του ευρωπαίου πολίτη D. Carmelo Soria Espinosa στη Χιλή ((ΕΕ C 329 της 6.12.1993, σελ. 278.)), της 20ης Ιουνίου 1996, σχετικά με την αμνηστεία για τους υποτιθέμενους απαγωγείς του Carmelo Soria ((ΕΕ C 198 της 8.7.1996, σελ. 209.)), ο οποίος δολοφονήθηκε από πράκτορες της Διεύθυνσης της Εθνικής Μυστικής Αστυνομίας της Χιλής (DINA), οι οποίοι εντοπίστηκαν μεν αλλά εξακολουθούν να παραμένουν ατιμώρητοι, της 18ης Σεπτεμβρίου 1997, σχετικά με τη δίκη για τους εξαφανισμένους και τους Ισπανούς που έπεσαν θύματα της δικτατορίας του στρατηγού Αυγούστου Πινοσέτ ((ΕΕ C 304 της 6.10.1997, σελ. 143.)) και της 19ης Φεβρουαρίου 1998, σχετικά με την ανακήρυξη του στρατηγού Πινοσέτ ισόβιου γερουσιαστή στη Χιλή ((ΕΕ C 80 της 16.3.1998, σελ. 250.)),

A. εκτιμώντας ότι ο χιλιανός πρώην δικτάτορας Αύγουστος Πινοσέτ συνελήφθη στο Λονδίνο από τις βρετανικές δικαστικές αρχές κατόπιν αιτήματος των ισπανικών δικαστικών αρχών,

Β. εκτιμώντας ότι βαρύνουν το στρατηγό Πινοσέτ σοβαρές κατηγορίες για τη διάπραξη διεθνών εγκλημάτων που έχουν σχέση με το θάνατο ή την εξαφάνιση χιλιάδων ατόμων κατά τη διάρκεια της στρατιωτικής δικτατορίας του και, μεταξύ αυτών, δεκάδων κοινοτικών πολιτικών,

Γ. εκτιμώντας ότι η Συνθήκη της Ευρωπαϊκής Ένωσης του 1992 ορίζει συγκεκριμένες υποχρεώσεις συνεργασίας μεταξύ των κρατών μελών σε ό,τι αφορά την καταπολέμηση του διεθνούς εγκλήματος, και συγκεκριμένα στο άρθρο της Κ, και ότι οι διατάξεις αυτές ενισχύθηκαν από τη νέα Συνθήκη της Ευρωπαϊκής Ένωσης του 1997, κυρίως στο άρθρο 31 της ενοποιημένης έκδοσής της,

Δ. εκτιμώντας ότι η ανεξαρτησία των δικαστικών οργάνων κατά την προάσπιση του νόμου αποτελεί θεμελιώδες στοιχείο του κράτους δικαίου,

1. συγχαίρει τις ισπανικές και βρετανικές δικαστικές αρχές για την αποτελεσματική συνεργασία τους στη σύλληψη του στρατηγού Πινοσέτ[semigr ]

2. επαναλαμβάνει τη δέσμευσή του υπέρ της αρχής της οικουμενικής δικαιοσύνης για την προστασία των ανθρωπίνων δικαιωμάτων, σύμφωνα με τις διεθνείς συνθήκες που έχουν προσυπογράψει τα διάφορα κράτη μέλη, και ζητεί από τις αρμόδιες αρχές να τις ερμηνεύσουν σύμφωνα με τις βάσεις της Συνθήκης για την Ευρωπαϊκή Ένωση και τα όργανα παραγώγου δικαίου που έχει αναγνωρίσει το Συμβούλιο[semigr ]

3. ζητεί από την Ισπανική Κυβέρνηση, σε περίπτωση που το ζητήσουν οι δικαστικές αρχές, να απαιτήσει την άμεση έκδοση του στρατηγού Πινοσέτ προκειμένου να δικαστεί για τις διάφορες κατηγορίες που έχουν απαγγελθεί εις βάρος του στην Ισπανία για τα εγκλήματα που έχει διαπράξει[semigr ]

4. αναθέτει στον Πρόεδρό του να διαβιβάσει το παρόν ψήφισμα στην Ισπανική και Βρετανική Κυβέρνηση, στην Προεδρία του Συμβουλίου, στην Επιτροπή και την Κυβέρνηση της Χιλής.
B4-0817/98

Ψήφισμα σχετικά με την εκτέλεση της θανατικής ποινής στη Γάζα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάργηση της θανατικής ποινής,

1. εκφράζει τη σοβαρή του ανησυχία και δυσαρέσκεια για την εκτέλεση δια τυφεκισμού των αδελφών Ra'ed και Fuad Abu Sultan στις 30 Αυγούστου 1998 στη Γάζα, την πρώτη φορά που η Παλαιστινιακή Αρχή εκτελεί θανατική ποινή στη Γάζα;

2. εκφράζει τη λύπη του που ο Πρόεδρος της Παλαιστινιακής Αρχής Αραφάτ δεν μετέτρεψε τη θανατική ποινή σε ισόβια δεσμά, όπως είχε δικαίωμα;

3. στηρίζει τον κ. Bassam Eid, διευθυντή της Ανεξάρτητης Παλαιστινιακής Επιτροπής Παρακολούθησης των Ανθρωπίνων Δικαιωμάτων και τον καθηγητή Ali Jarbawi, διευθυντή της Ανεξάρτητης Παλαιστινιακής Επιτροπής για τα Δικαιώματα των Πολιτών στην κριτική που άσκησαν και οι δύο τόσο για τη δίκη όσο και για την εκτέλεση της ποινής;

4. επαναλαμβάνει τη θέση του, σύμφωνα με την οποία η ποινή θανάτου, ανεξαρτήτως της φύσεως του διαπραχθέντος εγκλήματος, είναι αυτή καθαυτή αντίθετη στην ανθρώπινη αξιοπρέπεια και συνιστά παραβίαση των ανθρωπίνων δικαιωμάτων;

5. καλεί την Παλαιστινιακή Αρχή και το Παλαιστινιακό Νομοθετικό Συμβούλιο να τροποποιήσουν το ποινικό δίκαιο προκειμένου να καταργηθεί η θανατική ποινή;

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών και την Παλαιστινιακή Αρχή.
B4-0821/98

Ψήφισμα σχετικά με την ενδεχόμενη επέκταση της θανατικής ποινής στο Ελ Σαλβαδόρ

Το Ευρωπαϊκό Κοινοβούλιο,

A. λαμβάνοντας υπόψη ότι στις 27 Ιουλίου 1998 ο Πρόεδρος Armando Calderon ζήτησε από τη Νομοθετική Συνέλευση να επικυρώσει πρόταση της προηγούμενης Συνελεύσεως του Οκτωβρίου 1996, με την οποία θα ετροποποιείτο το άρθρο 27 του Συντάγματος του 1983 και η οποία θα επεξέτεινε το πεδίο εφαρμογής της θανατικής ποινής, ούτως ώστε να συμπεριλάβει εγκλήματα όπως ο βιασμός και οι δολοφονίες,

Β. λαμβάνοντας υπόψη ότι κίνητρο για τη λήψη του μέτρου αυτού αποτελεί η αύξηση της εγκληματικότητας στη χώρα,

Γ. εκτιμώντας ότι η θανατική ποινή δεν αποτελεί αποτελεσματικό μηχανισμό για τη μείωση της εγκληματικότητας στις χώρες όπου συνεχίζει να επιβάλλεται,

Δ. εκτιμώντας ότι, εάν η πρόταση αυτή εγκριθεί, το Ελ Σαλβαδόρ θα παραβιάσει την Αμερικανική Σύμβαση για τα Δικαιώματα του Ανθρώπου, η οποία επικυρώθηκε στις 23 Ιουνίου 1978,

Το Ευρωπαϊκό Κοινοβούλιο,

1. καλεί τις αρχές του Ελ Σαλβαδόρ να μην επεκτείνουν το πεδίο εφαρμογής της θανατικής ποινής, παρεμποδίζοντας την επικύρωση της προτάσεως;

2. επαναμβάνει την άποψή του ότι η θανατική ποινή, ανεξαρτήτως της φύσεως του διαπραχθέντος εγκλήματος, είναι αφ' εαυτής αντίθετη με την ανθρώπινη αξιοπρέπεια και συνιστά παραβίαση των ανθρωπίνων δικαιωμάτων;

3. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την κυβέρνηση του Ελ Σαλβαδόρ και την ομάδα San Josι.
B4-0841/98

Ψήφισμα σχετικά με την ποινή του θανάτου στις Φιλιππίνες

Το Ευρωπαϊκό Κοινοβούλιο,

A. λαμβάνοντας υπόψη ότι το Συμβούλιο Υπουργών Εξωτερικών αποφάσισε, τον Ιούνιο του 1998, να εντείνει τις δραστηριότητες της ΕΕ κατά της ποινής του θανάτου πραγματοποιώντας, μεταξύ των άλλων, διαβήματα εκ μέρους της ΕΕ σε περιπτώσεις κατά τις οποίες πρόκειται να τερματισθεί μια επίσημη ή de facto αναστολή της εφαρμογής της ποινής του θανάτου,

Β. λαμβάνοντας υπόψη ότι, στις Φιλιππίνες, η τελευταία εκτέλεση πραγματοποιήθηκε το 1976 και ότι σήμερα περισσότεροι από 600 κρατούμενοι είναι καταδικασμένοι σε θάνατο,

Γ. λαμβάνοντας υπόψη ότι ο νεοεκλεγείς Πρόεδρος, σύμφωνα με πληροφορίες του πρακτορείου Reuters, δήλωσε στο ραδιόφωνο ότι δεν προτίθεται να δώσει χάρη στον Leo Echegaray, έναν από τους καταδικασμένους σε θάνατο,

Το Ευρωπαϊκό Κοινοβούλιο,

1. επαναβεβαιώνει την αντίθεσή του στην ύπαρξη της θανατικής ποινής;

2. καλεί τον Πρόεδρο των Φιλιππίνων να χρησιμοποιήσει τις εξουσίες που του παραχωρεί το Σύνταγμα για την διατήρηση της de facto αναστολής της εφαρμογής της ποινής του θανάτου;

3. καλεί το Συμβούλιο να υπενθυμίσει στην κυβέρνηση των Φιλιππίνων τη σημασία που αποδίδει η ΕΕ στην κατάργηση της θανατικής ποινής;

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τον Πρόεδρο και την Κυβέρνηση των Φιλιππίνων.
B4-0763, 0775, 0780, 0781 και 0783/98

Ψήφισμα σχετικά με την επιστροφή περιουσιακών στοιχείων των θυμάτων του Ολοκαυτώματος

Το Ευρωπαϊκό Κοινοβούλιο,

A. λαμβάνοντας υπόψη ότι πριν και κατά τη διάρκεια του Δευτέρου Παγκοσμίου Πολέμου το ναζιστικό καθεστώς εφάρμοσε την πολιτική εξολόθρευσης των Εβραίων στην Ευρώπη και την πολιτική της «οριστικής λύσης», με αποτέλεσμα να θανατωθούν εκατομμύρια Εβραίων,

Β. λαμβάνοντας υπόψη ότι πολλά λεηλατημένα από τους Ναζί αγαθά και περιουσιακά στοιχεία των θυμάτων του Ολοκαυτώματος δεν επεστράφησαν ποτέ στους κληρονόμους τους,

Γ. λαμβάνοντας υπόψη ότι τα κλαπέντα περιουσιακά στοιχεία των Εβραίων στην Ευρώπη αποτέλεσαν πολεμική λεία, την οποία εν μέρει οικειοποιήθηκαν οι Ναζί και εν μέρει κατέθεσαν σε ορισμένες τράπεζες, κυρίως της Ελβετικής Συνομοσπονδίας, αλλά και σε άλλες χώρες εντός και εκτός της ΕΕ,

Δ. λαμβάνοντας υπόψη ότι μόλις προσφάτως ήλθαν στο φως νέα στοιχεία για το ρόλο που διεδραμάτισαν ορισμένες τράπεζες με το να δεχθούν τις εν λόγω καταθέσεις και να τις κρατήσουν εδώ και πάνω από 50 έτη, στοιχεία τα οποία περιλαμβάνονται στην έκθεση της 25ης Μαΐου 1998 της επιτροπής ανεξαρτήτων εμπειρογνωμόνων, γνωστής ως «Επιτροπής Bergier», καθώς και στην έκθεση Eizenstat της 2ας Ιουνίου 1998,

Το Ευρωπαϊκό Κοινοβούλιο,

1. ζητεί από το Συμβούλιο και από την Επιτροπή της Ευρωπαϊκής Ένωσης να ασκήσουν, εις ένδειξιν σεβασμού προς τη μνήμη των εκατομμυρίων θυμάτων και τα πλέον στοιχειώδη δικαιώματα του ανθρώπου, κάθε δυνατή πίεση προς τις ενδιαφερόμενες κυβερνήσεις ώστε τα περιουσιακά αυτά στοιχεία να δημοσιοποιηθούν και να επιστραφούν στους αρχικούς κατόχους τους ή σε αυτούς που τώρα τα δικαιούνται[semigr ]

2. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στην κυβέρνηση και το κοινοβούλιο της Ελβετικής Συνομοσπονδίας, καθώς και στην Κυβέρνηση του Ισραήλ, την Κνεσσέτ και τις αντιπροσωπευτικές εβραϊκές οργανώσεις ανά τον κόσμο.
B4-0831, 0836 και 0843/98

Ψήφισμα σχετικά με την κατάσταση στην Αλβανία

Το Ευρωπαϊκό Κοινοβούλιο,

- έχοντας υπόψη παλαιότερα ψηφίσματά του σχετικά με την κατάσταση στην Αλβανία,

A. σημειώνοντας μετά βδελυγμίας την άγρια δολοφονία ενός εκ των αλβανών ηγετών της αντιπολίτευσης, του Azem Hajdari, στις 12 Σεπτεμβρίου 1998 μπροστά από τα κεντρικά γραφεία του Δημοκρατικού Κόμματος στα Τίρανα,

Β. διαπιστώνοντας με βαθειά ανησυχία ότι βίαιες διαδηλώσεις έχουν λάβει χώρα στα Τίρανα μετά τη δολοφονία και την ταφή του Hajdari,

Γ. εκφράζοντας τη βαθειά του ανησυχία ότι η περαιτέρω κλιμάκωση της πολιτικής βίας ενδέχεται να οδηγήσει και πάλι σε σοβαρή αποσταθεροποίηση της χώρας, θα σταματήσει εντελώς τη διαδικασία της πολιτικής και οικονομικής ανασυγκρότησης και ίσως ακόμα θέσει σε κίνδυνο τις ζωές πολλών πολιτών,

Δ. διαπιστώνοντας ότι όλες τις πολιτικές δυνάμεις πρέπει να ακολουθήσουν μια πολιτική της μεγαλύτερης δυνατής αυτοσυγκράτησης προκειμένου να διευθετηθεί η παρούσα κρίση που αντιμετωπίζει η χώρα και να εξασφαλισθεί η συνέχιση της διαδικασίας της πολιτικοοικονομικής ανασυγκρότησης,

1. καταδικάζει έντονα τη δολοφονία του Hajdari και απαιτεί οι υπεύθυνοι να προσαχθούν σε δίκη σύμφωνα με την ισχύουσα νομοθεσία;

2. καταδικάζει έντονα την πολιτική βία που στρέφεται άμεσα κατά των δημοκρατικών θεσμών και των πολιτικών κομμάτων της Δημοκρατίας της Αλβανίας από οπουδήποτε και αν προέρχεται;

3. καλεί όλους τους πολιτικούς ηγέτες της Αλβανίας να επιδείξουν τη μεγαλύτερη δυνατή αυτοσυγκράτηση για την αντιμετώπιση της σημερινής πολιτικής καταστάσεως και να απέχουν από οιαδήποτε ενέργεια που θα μπορούσε να επιτείνει την πολιτική αστάθεια στη χώρα, σεβόμενοι πλήρως το Σύνταγμα και τους νόμους της χώρας;

4. καλεί την Επιτροπή και το Συμβούλιο να υποστηρίξουν πλήρως την αναγκαία διαδικασία πολιτικής, θεσμικής και οικονομικής ανασυγκρότησης στην Αλβανία;

5. καλεί το Συμβούλιο, σε συνεργασία με τους αρμόδιους διεθνείς οργανισμούς, να καταβάλει κάθε προσπάθεια ούτως ώστε η σημερινή σύγκρουση στην Αλβανία να μην έχει ως αποτέλεσμα να υποστούν ακόμη μεγαλύτερες κακουχίες οι αλβανοί πρόσφυγες;

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και την Κυβέρνηση και το Κοινοβούλιο της Αλβανίας.
B4-0764, 0777, 0782/98

Ψήφισμα σχετικά με το σεισμό στα Άδανα της Τουρκίας

Το Ευρωπαϊκό Κοινοβούλιο,

A. έχοντας υπόψη ότι η Τουρκία είναι από καιρό συνδεδεμένη με την Ευρωπαϊκή Κοινότητα δυνάμει της Συνθήκης της Άγκυρας,

Β. έχοντας υπόψη τον πρόσφατο καταστρεπτικό σεισμό στην πόλη Άδανα της Τουρκίας, που είχε ως συνέπεια τουλάχιστον 144 νεκρούς και 1.500 σοβαρά τραυματίες,

Το Ευρωπαϊκό Κοινοβούλιο,

1. εκφράζει τη συμπάθεια και αλληλεγγύη του προς τις οικογένειες όλων όσοι έχασαν τη ζωή τους ή τραυματίστηκαν στους σεισμούς[semigr ]

2. καλεί την Επιτροπή να εξακολουθήσει να παρέχει βοήθεια ώστε να απαλυνθούν τα δεινά και να αντιμετωπισθούν οι υλικές ζημιές που προκάλεσε η καταστροφή αυτή[semigr ]

3. ζητεί να υπάρξει διεθνής συνεργασία στον τομέα της έρευνας σε συστήματα έγκαιρης προειδοποίησης για σεισμούς, σε τρόπους έγκαιρης ενημέρωσης των πολιτών και σε αντισεισμικές κατασκευαστικές τεχνικές[semigr ]

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την τουρκική κυβέρνηση και τη Μεγάλη Τουρκική Εθνοσυνέλευση.